ועדת הכספים, כנסת 23, פרוטוקול מספר 236, 2021-01-28 13:20

משה גפני: אני מחדש את הישיבה, הסעיף האחרון בסדר היום, התוכנית הכלכלית של המגזר הדרוזי והצ'רקסי.

משה גפני: נתחיל עם קטי שטרית, בבקשה.

קטי קטרין שטרית: תודה רבה אדוני היושב-ראש, אני רוצה קודם כל להודות - - -

משה גפני: אם אפשר רק בקצרה, בגלל שזה דיון - - -

ינון אזולאי: איך אתה מבקש מקטי בקצרה?

משה גפני: לא, לא, באריכות.

קטי קטרין שטרית: תודה רבה אדוני היושב-ראש, אתה גם ציינת לא פעם ולא פעמיים שכל דבר שאני מביאה לוועדת כספים, יש לזה הרבה סיעתא דשמיא וזה עובר.

קטי קטרין שטרית: נכון?

משה גפני: נראה מה את מבקשת.

קטי קטרין שטרית: אני מבקשת את מה שחברנו, חבר הכנסת, סגן השר פטין מולא שביקש מאיתנו חברי הכנסת מוועדת הכנסת להצטרף לפנייה שלו כדי לממש את התוכנית שהוחלט עליה בממשלה לגבי המועצות הדרוזיות והצ'רקסיות.

קטי קטרין שטרית: אז קודם אני רוצה להודות לך, חבר הכנסת סגן השר פטין מולא, על כל העשייה הרחבה שאתה עושה במגזר ורואים את זה בכל מקום ובכל פינה.

קטי קטרין שטרית: ובביקורים שלי במועצות אני שומעת לא פעם ולא פעמיים את השם שלך, שזה דבר שהוא חדש באווירה הכללית.

קטי קטרין שטרית: כמו שאתה יודע אדוני היושב-ראש - - -

ינון אזולאי: איוב קרא לא היה טוב?

משה גפני: - - -

ינון אזולאי: אני שואל.

קטי קטרין שטרית: אני כבר נתתי תווית לחבר הכנסת ינון אזולאי – משכין השלום בין כל חלקי המשכן.

ינון אזולאי: בליכוד.

קטי קטרין שטרית: בעיקר בליכוד.

משה גפני: רבותי.

חמד עמאר: חברים, איוב לא נמצא כאן.

קטי קטרין שטרית: מה גם שאני רוצה להודות כמעט לכל חברי – להוציא את אלכס קושניר ורם שפע – הכנסת, גם מהרשימה המשותפת וגם מיש עתיד ושאר המפלגות, כולם חתמו על המסמך כדי לזמן את הדיון היום.

חמד עמאר: גם אנחנו מישראל ביתנו, אני ביקשתי דיון דחוף.

קטי קטרין שטרית: לא, לא, לא, סליחה – אלכס קושניר סרב לחתום עליו.

חמד עמאר: אלכס קושניר אמר את חוות דעת - - -

קטי קטרין שטרית: אני מדברת על המכתב שלי.

חמד עמאר: אני הוצאתי מכתב ממני, אני לא מבקש, לא מתחנן, לא מבקש דיון בגלל שעשיתי צבא.

קטי קטרין שטרית: אני מבקשת לציין.

חמד עמאר: אני מבקש דיון בגלל שאני כאן.

חמד עמאר: אזרח מדינת ישראל.

אופיר כץ: בסדר, היא בזכות - - -

חמד עמאר: ואני לא מוכן לחתום על מסמך שבו אני מתחנן.

קטי קטרין שטרית: - - - אבל למה אתה מפריע לי.

קטי קטרין שטרית: יש לי זכות.

חמד עמאר: את הזכרת את ישראל ביתנו.

קטי קטרין שטרית: סליחה, אתה אומר אותו דבר.

קטי קטרין שטרית: אני אומרת מי שחתם.

אופיר כץ: היא יכולה לעשות מה שהיא רוצה, זאת זכות דיבור.

קריאה: - - -

קטי קטרין שטרית: זאת זכות הדיבור שלי, אני אומרת מי חתם על המסמך.

קטי קטרין שטרית: אבל אני רוצה - - -

חמד עמאר: לא נחתום על שאנחנו מתחננים.

חמד עמאר: ישראל ביתנו לא מתחננת.

קטי קטרין שטרית: אוקיי, אמשיך אדוני היושב-ראש.

משה גפני: תודה.

קטי קטרין שטרית: בישראל חיים כ-180,000 אזרחים במועצות הדרוזיות והצ'רקסיות.

קטי קטרין שטרית: בשנת 2017 פג תוקפה של החלטת הממשלה מס' 1052 לפיתוח הכפרים הדרוזיים ברמת הגולן.

קטי קטרין שטרית: מאז לא חודשה ההחלטה.

קטי קטרין שטרית: בשנת 2019 פג תוקפה של תוכנית מס' 959 לפיתוח הישובים בגליל והכרמל בהיקף של 600 מיליון שקלים.

קטי קטרין שטרית: ובשנת 2020 - -

ג'בר חמוד: 2.3 מיליארד שקלים.

קטי קטרין שטרית: - - הממשלה אישרה שתי תוכניות חלקיות: 534 ו-4798 בהיקף כולל של 250 מיליון ש"ח.

קטי קטרין שטרית: לצערנו הרב לא מומשה התוכנית ואי אפשר היה להשתמש בכספים הללו.

קטי קטרין שטרית: והמשמעות היא שהתוכנית החלקית גרמה לגרעון מובנה של הרשויות בגובה של למעלה מ-300 מיליון שקלים.

קטי קטרין שטרית: הצעת האוצר הייתה להמשיך את תוכנית 2020 – שזה תוכנית 2020 ב-2021 שהמשמעות שלה היא בעצם גרעון מובנה לרשויות וכמובן שיש לזה השלכות רבות גם על המבנה והתפקוד של אותן רשויות.

קטי קטרין שטרית: אני מציעה גם הצעה: יש החלטת ממשלה 922 – פיתוח הכפרים הערביים שאושרה באוקטובר 2020, זו הייתה ממשלת מעבר, וכן ההחלטה הזו עברה וכן התקציב הגיע.

קטי קטרין שטרית: כמו כן הוכנו והועברו תוכניות לסיוע לעוטף עזה, לטבריה.

קטי קטרין שטרית: אפשר וצריך, והבקשה של הרשויות הדרוזיות והצ'רקסיות היא בקשה מוצדקת.

קטי קטרין שטרית: אני מאמינה מאוד שבוועדת הכספים הנוכחית וכמובן במשרד האוצר, יעתרו לבקשה ונוכל לסייע להם.

קטי קטרין שטרית: תודה רבה.

משה גפני: תודה רבה.

חמד עמאר: גם לי הייתה בקשה לדיון.

משה גפני: אתה גם תדבר.

משה גפני: אופיר כץ, בבקשה.

אופיר כץ: אוסיף בקצרה למה שקטי אמרה, אני מכיר הבעיה, מכיר את המצוקות, גם בהחלטה הקודמת בכובע הקודם שלי הייתי ראש מטה השר לביטחון פנים, עבדתי בשיתוף פעולה עם ראשי הרשויות בחלק של המשרד לביטחון פנים, וזה סייע מאוד לרשויות.

אופיר כץ: אי אפשר להשאיר אותם כך.

אופיר כץ: אנחנו צריכים גם בתקופה הקשה הזו לתת את המענה, בשבילם זה לא מותרות – זה חמצן.

אופיר כץ: תודה.

משה גפני: תודה.

משה גפני: ניר ברקת, בבקשה.

ניר ברקת: אין ויכוח - - -

משה גפני: אתה מופיע, גם מיקי, וחמד עמאר גם.

מיקי לוי: אני ב-2019 הגעתי.

ג'אבר עסאקלה: אנחנו מ-48'.

משה גפני: לא הבנתי.

מיקי לוי: אני אומר ששמעתי תאריכים מלפני חודש, מלפני חודשיים, המכתב שאני שלחתי לך היה ב-18 בנובמבר 2019.

ג'אבר עסאקלה: ואני אומר שמ-48' אותן שיטות.

מיקי לוי: מי שחתום עליו זה ע'דיר, שלצערי לא איתנו ואני.

משה גפני: אוקיי.

משה גפני: ניר, בבקשה.

משה גפני: אני רק אומר למיקי לוי: הנושא ברור, אני רוצה שנתקדם ונראה מה הממשלה אומרת.

ניר ברקת: אני חושב שאף אחד פה בחדר או בכלל במדינה לא מתווכח על הצורך האמיתי להמשיך את תוכניות החומש במגזר הדרוזי והצ'רקסי.

ניר ברקת: זאת בכלל שאלה מיותרת, שכן הדבר הזה מצמצם פערים בתשתיות, וגם מצמצם פערים גדולים ברמת השירות ואיכות השירותים שהתושבים מקבלים.

ניר ברקת: לצערנו הרב נפלנו על שנה וחצי של בחירות, ותוכניות החומש, לצערנו הרב ולמזלנו הרע, שזה בדיוק נפל באמצע.

ניר ברקת: מה המדינה צריכה לעשות?

ניר ברקת: היא צריכה לראות את המשך תוכניות החומש או לחליפין, כיוון שכבר מדובר על תוכניות חדשות שהמדינה כבר מסכימה עליהם – לא לראות בדברים האלה כתוכניות חדשות, אלא תוכניות המשך שמשרד האוצר יאשרר את התקציב ולחליפין החשב הכללי ישחרר את הכסף כתוכנית המשך.

ניר ברקת: אנחנו בהחלט יכולים להיאחז בתקדימים שעשינו במגזר הערבי וגם על תכניות חדשות שיצאו.

ניר ברקת: עשינו חשבון, אם מסתכלים על תוכניות ההמשך כפי שהמדינה מצפה לתת למגזר, אנחנו מדברים על סדר גודל של 700 מיליון שקלים, ועוד השלמה של מה שחסר בחצי השני של השנה האחרונה, בשנת 2020.

ניר ברקת: המדינה נתנה להם חצי מנה מתוך הנחה שהחצי יינתן לאחר הבחירות השלישיות, אבל החצי השני לא ניתן, ולכן הם מתחילים בגרעון.

ניר ברקת: אם מוסיפים את שני הדברים האלה ביחד מגיעים לסכומים שאנחנו מדברים עליהם, שהם סדר גודל של 950 מיליון שקלים ועוד 158 מיליון שקלים של תוכנית המשך לרמת הגולן.

ניר ברקת: זה נטו.

ניר ברקת: אם הכול היה מסתדר, הם היו ממשיכים בתוכניות החומש הללו, היו מאשרים אותם לחמש שנים.

ניר ברקת: מה שצריך לעשות זה לאשר אותם לשנה, לשנת המעבר, ובסוף שנה הבאה כשיהיה תקציב נאשר ארבע שנים במקום חמש שנים.

ניר ברקת: זאת הדרישה.

ניר ברקת: הדרישה היא בסיסית וחלילה לנו אם זה לא יקרה.

ניר ברקת: כשהייתי ראש עיריית ירושלים, ולא אישרו לנו 120 מיליון שקלים – אני יודע מה הרשויות צריכות לעשות, אין להם ברירה, הם חייבים על פי החוק להיות מאוזנות.

ניר ברקת: אז את כל התוספת שהם קיבלו בתוכניות החומש הקודמות הם צריכים למחוק: לפטר עובדים, לאזן תקציבים, לעצור את רמת ואיכות השירותים.

ניר ברקת: ואוי לנו שנגיע לזה, ולכן צריך להמשיך את התוכניות במתכונת שתוכננה.

משה גפני: תודה רבה, מיקי לוי.

מיקי לוי: אני רק רוצה להגיד שב-2019, לא בגללי, בגלל חברת הכנסת ע'דיר, שהיא באה אלי עם העניין הזה, ב-18 בנובמבר 2019, היא כבר זיהתה שזה הולך להיגמר והגשנו לך מכתב בעניין הזה.

מיקי לוי: בהחלט הנושא צודק, צריך לפתור אותו וחבל לי על הזמן, אז אני נותן לך את רשות הדיבור.

משה גפני: תודה רבה, חמד עמאר, בבקשה.

משה גפני: אחרי זה אני מבקש שתשיב.

חמד עמאר: אדוני היושב-ראש, קודם כל אני צריך להבהיר נקודה אחת.

חמד עמאר: נכון שקיבלתי את המכתב לחתום עליו.

חמד עמאר: אבל בעיני לא היה מתאים שאחתום עליו, לכן הכנתי מכתב מטעמי ושלחתי לוועדה והוועדה תעיד על זה שקיבלה מכתב ממני.

חמד עמאר: אני לא מוכן לחתום על מכתב שבו אני נראה, בגלל שעשיתי צבא, ואני נאמן למדינה, ואני, ואני – אני מבקש לקיים דיון.

חמד עמאר: לכן לא חתמתי על המכתב, ישראל ביתנו הוציאה מכתב מטעמה וזה היה רשמי, כי גם אני חבר בוועדת הכספים, אני מחליף בוועדת הכספים, ממלא מקומו של אלכס קושניר כאן בוועדה.

משה גפני: לגופו של עניין.

חמד עמאר: כולנו יודעים שתוכנית החומש של המגזר הדרוזי הסתיימה בסוף 2019.

חמד עמאר: הרי דיברתי על הנושא הזה יותר מפעם בכנסת, בעצם כל פעם שעליתי דיברתי על זה.

חמד עמאר: הרשויות במצב קשה מאוד.

חמד עמאר: נבהיר את הנקודות: הממשלה הייתה צריכה לעשות דבר אחד – להמשיך בתוכנית המשכית.

חמד עמאר: לקחת את התוכנית שאושרה לחמש שנים, לגזור ממנה תוכנית המשכית.

חמד עמאר: תוכנית המשכית זה אומר שסכום של 600 מיליון שקלים צריך לאשר כל שנה.

חמד עמאר: אבל הממשלה מה עשתה?

חמד עמאר: אישרה תוכנית חדשה – 250 מיליון שקלים לשנת 2020 וזה מה שקיבלו ראשי הרשויות.

ניר ברקת: זה היה לחצי שנה.

ניר ברקת: 220 זה רק לחצי שנה.

פטין מולא: מדובר על חצי שנה - - -

חמד עמאר: אנחנו מדברים על מה קיבלו ראשי הרשויות, לא מעניין אותי מה אמרו.

חמד עמאר: מעניין אותי מה קיבלו.

חמד עמאר: קיבלו 250, אתם אומרים שאני לא אומר נכון?

פטין מולא: קיבלו על 2020.

חמד עמאר: ב-2020 קיבלו 250 מיליון שקלים.

חמד עמאר: זה אומר - - -

פטין מולא: ועוד 27 מיליון לקורונה, זה לחצי שנה.

חמד עמאר: אנחנו מדברים על תוכנית החומש, לא מדברים על קורונה.

חמד עמאר: קורונה לא קשורה, קורונה כולם קיבלו.

חמד עמאר: אז בואו לא נבלבל.

חמד עמאר: ב-2020 קיבלו 250 מיליון שקלים, היו אמורים לקבל 600 מיליון שקלים, חסרים 350 מיליון שקלים.

חמד עמאר: בשנת 2021 – אמורים לקבל 600 מיליון שקלים.

ינון אזולאי: למה 900 מיליון?

חמד עמאר: 600 מיליון שקלים ועוד 350 מיליון שקלים שחסרים זה יוצא ביחד 950 מיליון שקלים.

חמד עמאר: זה הרשויות המקומיות הדרוזיות בגליל ובכרמל, ועוד 150 מיליון שקלים לדרוזים ברמת הגולן.

חמד עמאר: זה אומר שאנחנו כאן מדברים על דיון שמתקיים עכשיו – אני חושב שהממשלה הייתה צריכה לעשות דבר אחד: יש בחירות, כולם יודעים שיש בחירות, אבל כשממשלה מחליטה לפתור בעיה, היא יכולה לפתור את הבעיה.

חמד עמאר: ראינו את זה במגזר הערבי, עשו תוכנית המשכית והצליחו.

חמד עמאר: ראינו עכשיו בבתי החולים, יש מצוקה בבתי החולים, וכולנו תומכים במאבק של בתי החולים, הממשלה זיהתה את הבעיה הזרימה 950 מיליון שקלים.

חמד עמאר: אמרה: יש בעיה, אנחנו צריכים לפתור.

חמד עמאר: אנחנו בבעיה של קריסת הרשויות המקומיות הדרוזיות.

חמד עמאר: קריסה.

חמד עמאר: תוסיף לזה את הקורונה, תוסיף לזה שאנשים לא יכולים לשלם – אתה מכיר את המצב טוב מאוד כי אתה נמצא באותו רובד של העדה הדרוזית.

משה גפני: מכיר, מכיר.

חמד עמאר: אתה מכיר.

חמד עמאר: אנשים לא יכולים לשלם ארנונה.

חמד עמאר: הרשויות במצב קשה מאוד.

חמד עמאר: דיברתי עם ראשי רשויות, אמרו לי: אנחנו לקראת קריסה.

חמד עמאר: לכן הממשלה צריכה לעשות דבר אחד: לאשר תוכנית המשכית למגזר הדרוזי.

חמד עמאר: מגיע לרשויות.

משה גפני: תודה רבה.

ג'אבר עסאקלה: אני יכול לדבר לפני פטין שמדבר בשם הממשלה?

פטין מולא: תן לו לדבר, בסדר.

משה גפני: בסדר.

ג'אבר עסאקלה: אני מהמשותפת, מחליף של עאידה תומא סלימאן, של אחמד טיבי.

משה גפני: בסדר.

משה גפני: אם אפשר רק בקצרה, אני רוצה לשמוע גם את התשובות.

משה גפני: יש גם ראשי רשויות שביקשו.

ג'אבר עסאקלה: השתתפתי במאבק של ועד ראשי הרשויות הדרוזיות והצ'רקסיות במשך השנתיים האחרונות.

ג'אבר עסאקלה: כל פעם היו הבטחות, וההבטחות הללו התגלו כשקר מוחלט.

ג'אבר עסאקלה: כל פעם ראש הממשלה ושר האוצר אכזבו את ראשי הרשויות ולא העבירו ולא נתנו את הכסף.

ג'אבר עסאקלה: בהיעדר תוכנית הם מייבשים היום את הרשויות הדרוזיות ואני אומר: חבר'ה, זה לא במקרה.

ג'אבר עסאקלה: אני חושב שזה ניפוץ של השקר הגדול שהדרוזים הם בני הברית של הליכוד ושל הימין וכולי.

ניר ברקת: - - - בוא נדבר ענייני.

ג'אבר עסאקלה: הממשלה הזאת והממשלות הקודמות מפלות באופן מוחלט את העדה הדרוזית, את הרשויות הדרוזיות ובכלל את הרשויות הערביות.

ג'אבר עסאקלה: בואו נתקן רק תיקון קטן - - -

קטי קטרין שטרית: אז למה כשלקחתם את החלטת ממשלה 922 לא צרפתם אותם?

קטי קטרין שטרית: רק דאגתם למגזר הערבי.

ג'אבר עסאקלה: מה שנעשה ב-922 זה נתון המשך על - -

חמד עמאר: אני גם לא רוצה להצטרף לשם.

ג'אבר עסאקלה: - - העודפים שנשארו.

חמד עמאר: אני לא רוצה, אני רוצה תוכנית בשבילי.

קטי קטרין שטרית: מדברים גם על זה - - - בואו לא נערב את ראש הממשלה ואת שר האוצר בזה.

משה גפני: כבר הבנו את זה, בשביל מה צריך להמשיך.

פטין מולא: למה אתם עושים מזה פוליטיקה, אנחנו באים לדון בעניין רציני.

פטין מולא: תפסיקו עם הפוליטיקה הגדולה.

קטי קטרין שטרית: נכון, נכון.

פטין מולא: אנחנו פה למען העניין הזה.

פטין מולא: חבל.

ג'אבר עסאקלה: ממשלת ישראל ומשרד האוצר מחויבים להקציב את התקציב הנדרש עכשיו של 950 מיליון שקל.

קטי קטרין שטרית: מאה אחוז.

ג'אבר עסאקלה: ולהבהיר עוד פעם: מה שניתן לרשויות הערביות זה עודפים מהתוכנית הקודמת, ונדרש עכשיו גם תוספות גם שם וגם פה.

ג'אבר עסאקלה: תודה.

משה גפני: תודה רבה.

משה גפני: פטין מולא, סגן שר במשרד ראש הממשלה, אתה עוסק בעניין הזה.

משה גפני: בבקשה.

פטין מולא: צוהריים טובים לכולם, חברים, באנו לכאן בשביל למצוא פתרון, ולא בשביל להתנגח אחד בשני.

משה גפני: נכון.

חמד עמאר: בדיוק.

פטין מולא: הגענו לפה כי הגעתי למבוי סתום עם האוצר.

פטין מולא: לא שאין תקציב ואין כסף – יש אטימות בזה שהגענו לפה.

פטין מולא: תרשה לי קודם כל להודות לחברי מיקי זוהר, בוועדת ההסכמות.

פטין מולא: הוא ומאיר כהן, וכבודו יושב-ראש הוועדה, שכינסתם את הוועדה עם החברים.

משה גפני: הייתה בעיה בהתחלה.

פטין מולא: ביום שני הייתה מלחמה ודיברנו ואמרת לי: אנחנו נכנס את זה עוד השבוע.

פטין מולא: באנו לכאן לפתור בעיה.

פטין מולא: כולנו צריכים לבוא ביחד, יחד עם ראשי הרשויות, עם הכאב שלהם, עם מה שיש.

פטין מולא: לוותי את ראשי הרשויות מאז שהכנו את תוכנית 4798.

משה גפני: חבר הכנסת מולא, תרשה לי, היות ואתה סגן שר במשרד ראש הממשלה, אני רוצה לשאול שאלה: המציאות הזו שבה מאשרים 250 מיליון שקלים.

משה גפני: אתה יכול להגיד בוודאות שמה שמדובר, מדובר בעצם שיקבלו את מלוא הסכום בסופו של דבר כשסוגרים על התקציב השנתי?

פטין מולא: לא, לא.

פטין מולא: מה שקרה – קיבלו מהחלטת ממשלה 4798 לשנת 2020.

פטין מולא: זה חלק למשך השנה, כי צפינו שתהיה ממשלה, ולכן זה לחצי שנה.

פטין מולא: הייתה ממשלה אבל לא היה תקציב.

פטין מולא: עברנו את השנה בקושי, נתנו לנו בהתחלה 201 מיליון, מ-201 מיליון לא העבירו לנו ממשרד השיכון 23 מיליון, כלומר פחות מ-180 מיליון.

פטין מולא: אחר כך נתנו לנו באוגוסט עוד 50 מיליון.

פטין מולא: זה קרוב לסכום של 260 מיליון שקלים.

פטין מולא: קיבלתי את המנהלת, אני אחראי על המנהלת מתאריך 15 בנובמבר 2020.

פטין מולא: ב-7 בדצמבר 2020, הכנו תוכנית חומש יחד בלשכתי במשרד ראש הממשלה, עם יושב-ראש הפורום, ראש מועצת סאג'ור, ג'בר חמוד והמנהלת.

פטין מולא: מנהל הרשות יושב פה, האשם חסין ממשרד ראש הממשלה.

פטין מולא: הלכנו מוכנים עם 3.7 מיליארד שקלים – תוכנית חומש 2024.

פטין מולא: הלכנו וישבנו באוצר יחד עם ראשי הרשויות, יחד עם ראש העדה, יחד עם כל מי שצריך לשבת.

פטין מולא: מסרנו את החומר.

פטין מולא: דרשו מאיתנו לגזור מהחומש של 2024 דו שנתי: 2021-2020.

פטין מולא: גזרנו ונתנו להם.

פטין מולא: ב-11 בינואר אני מקבל שיחת זום כשהיינו בישיבה יחד עם ראשי הרשויות, יחד עם נציגת האוצר, יעל לינדנברג, והיא אומרת:

פטין מולא: אנחנו נוכל לשלם לכם כסף תוספתי – 113 מיליון שקלים ועוד 100 מיליון שקלים מפה ומשם.

פטין מולא: אמרתי לה: מה?

פטין מולא: 113 מיליון שקלים תוספתי על שנת 2021?

פטין מולא: ומה עם הגירעון של 2020, שאתם חייבים עוד 700 מיליון שקלים לפי תוכנית החומש?

פטין מולא: לפי הסכם שנחתם במשרד ראש הממשלה יחד עם רונן פרץ, עם ראש העדה, עם ראשי הרשויות, שתוכנית החומש 2024 לא תפחת מתוכנית החומש שתמה ב-31 בדצמבר 2019.

פטין מולא: במילים אחרות, 2.2 מיליארד תוכנית חומש 959, הגידול והגירעון שהיה – הגענו לסכום של 3.7 מיליארד שקלים.

פטין מולא: פתאום אני מקבל מהאוצר 113 מיליון.

פטין מולא: מה נעשה עם 113 מיליון?

פטין מולא: הלכתי ביום שני – יצאתי מהכנסת ולא הצבעתי – למשרד האוצר, לישראל כץ.

פטין מולא: הוא לא רצה לשמוע.

פטין מולא: לא רצה לקבל אותי.

פטין מולא: רק עם העובדים שלו, רק עם העוזרים שלו, עם אנשי המקצוע.

פטין מולא: מתקשר ליעל - - -

ג'אבר עסאקלה: למה ראש הממשלה לא מתערב בכבודו ובעצמו?

ניר ברקת: רגע שנייה.

פטין מולא: אני לא מדבר פוליטיקה, אני מדבר על כסף.

פטין מולא: לא מעניין אותי ראש הממשלה.

פטין מולא: ראש הממשלה שלנו לא חסך דבר מהעדה הדרוזית.

פטין מולא: אל תנפחו את הדבר הזה.

פטין מולא: אל תתחיל.

ג'אבר עסאקלה: מדוע - - - ראש הממשלה לא מתערב - - -

פטין מולא: אני מבקש, תן לי לסיים.

פטין מולא: פגשתי את ראש הממשלה ופניתי לראש הממשלה, ראש הממשלה פנה לאוצר: תגמרו את העניין של העדה הדרוזית.

פטין מולא: לא הבעיה בישראל כץ ולא הבעיה בראש הממשלה, הבעיה בפקידי האוצר.

פטין מולא: מתקשרים לג'בר חמוד ואומרים לו כך וכך סכומים, כאילו הוא בא לבקש מהם נדבות.

משה גפני: כמה אתה מבקש?

משה גפני: כמה אתה חושב שמגיע?

פטין מולא: אני מבקש 950 מיליון לשנת 2021.

פטין מולא: תוקם ממשלה בסוף השנה – תוגש תוכנית חומש 2024-2021.

ניר ברקת: ועוד 158 מיליון.

פטין מולא: ועוד 158 מיליון שקלים לרמת הגולן שיש שם - - -

משה גפני: אני רוצה תשובה ממשרד האוצר על השאלה הזאת.

משה גפני: לפני זה אני רוצה לתת לראש העדה הרוחנית.

משה גפני: אני קודם כל נותן לאנשים הרוחניים.

משה גפני: מוואפק טריף, בבקשה.

מוואפק טריף: שלום, אדוני היושב-ראש, חברי הכנסת, סגן השר.

מוואפק טריף: משנת 2019 ראשי הרשויות קיבלו את הגרוש האחרון בזמנו.

מוואפק טריף: כשרוצים בממשלה לעשות משהו, עובדה שהזרימו לבתי החולים – ואנחנו בעד – והזרימו גם לאחרים.

מוואפק טריף: מגיע לעדה הדרוזית.

מוואפק טריף: ראשי הרשויות והמועצות המקומיות דרשו דרישה צודקת ואמתית.

מוואפק טריף: ראשי הרשויות, המועצות והכפרים במצוקה.

מוואפק טריף: צריך לתת להם כל מה שמגיע.

מוואפק טריף: עד עכשיו היו הבטחות, הבטחות, הבטחות, ולא קיבלו כלום.

מוואפק טריף: הגיע הזמן כמו שהזרימו לאחרים, שיזרימו גם לראשי הרשויות ולבני העדה הדרוזית.

מוואפק טריף: אמת מגיע להם.

מוואפק טריף: ככה אנחנו מקווים, גם בוועדת הכספים שתחליט ותורה לממשלה ולאוצר לתת את מה שמגיע לעדה הדרוזית.

משה גפני: תודה רבה.

משה גפני: ג'בר חמוד ראש המועצה בסאג'ור.

משה גפני: יושב-ראש פורום ראשי הרשויות הדרוזיות והצ'רקסיות.

משה גפני: אם אפשר לא לחזור אלא למקד.

משה גפני: בבקשה.

ג'בר חמוד: אני מדבר בשם ראשי הרשויות.

ג'בר חמוד: נסעתי יחד עם חברי, ראש מועצת כסרא-סמיע, כל אחד נסע שלוש שעות וחזרה שלוש שעות.

ג'בר חמוד: 12 שעות.

ג'בר חמוד: אני מודה לכל מי שעמל וטרח לכינוס הזה, מלשכת ראש הממשלה, סגן השר, חברי הכנסת, ואדוני.

ג'בר חמוד: הקשבה.

ג'בר חמוד: אנחנו מבקשים רק שתקשיבו לנו.

ג'בר חמוד: בינתיים לא קובעים כלום.

ג'בר חמוד: באותם 12 שעות אני מבקש לתת לי שלוש דקות להסביר.

משה גפני: בבקשה.

ג'בר חמוד: אדוני, חבריי, אופיר: אמרת חמצן?

ג'בר חמוד: והתיאור שלך מדויק.

ג'בר חמוד: הרחוב הדרוזי גוסס, אנחנו כבר צריכים הנשמה.

ג'בר חמוד: אתן דוגמאות: החלטת ממשלה 959 שהסתיימה בדצמבר 2019, שמי שעמל עליה בזמנו זה אני, גם אז הייתי יושב-ראש פורום, יחד עם המנהלת, עם משרד ראש הממשלה, היא הייתה החלטה טובה, בגיבוי ראש הממשלה.

ג'בר חמוד: ואני גם צריך להגיד את הדברים ללא קשר לפוליטיקה עם כל הכבוד לכל המפלגות.

ג'בר חמוד: החלטה 959 יצרה מנוף בכל תחומי החיים: תכנון ובנייה, חינוך ובהרבה מאוד תחומים אחרים.

ג'בר חמוד: מה קרה בפועל מאז דצמבר 2019 ועד היום?

ג'בר חמוד: מה שקרה הוא שאנחנו כעדה הפכנו להיות בני ערובה של היועצים המשפטיים והבירוקרטיה בגלל הבחירות וסבבי הבחירות.

ג'בר חמוד: שנת 2020 אדוני, וחשוב לציין לכל מי שיושב בוועדה, למה אנחנו בתוכניות חומש?

ג'בר חמוד: לא יודע כמה יודעים שאנחנו עם אפס תקציב בבסיסי התקציב של רוב משרדי הממשלה.

ג'בר חמוד: אנחנו מתבססים אך ורק על תוכניות.

משה גפני: לא הבנתי.

ג'בר חמוד: יפה.

ג'בר חמוד: משרד השיכון - - -

משה גפני: חשבתי שזה רק החרדים.

משה גפני: סליחה.

משה גפני: לא הבנתי מה שאתה אומר, למשל אתה ראש רשות – יש לך תקציבי חינוך בבסיס התקציב?

ג'בר חמוד: תקציבי חינוך 2020 לעדה הדרוזית – אפס תקציב ממשרד החינוך.

קריאה: באמת?

ג'בר חמוד: שתדע מדינת ישראל, אפס תקציב ממשרד החינוך.

מיקי לוי: רגע, רגע, שלא תטעה, אתה מקבל ממשרד החינוך פר תלמיד.

מיקי לוי: על זה אין ויכוח, עכשיו אתה יכול לדבר על התוספתי, זה סיפור אחר - - -

ג'בר חמוד: סליחה אדוני.

מיקי לוי: יש כאן ראש עיר לשעבר, יגיד לכם במדויק.

ג'בר חמוד: סליחה אדוני, אני לא אכנס לכל הטריקים והשטיקים שמשרדי הממשלה עושים.

מיקי לוי: אני מציע פשוט - - -

ג'בר חמוד: אם תשמע את העובדות, אדוני.

חמד עמאר: מיקי, בוא נשמע אותו.

משה גפני: רגע, רגע, מר חמוד, שניה, אתה תקבל את הזמן לדבר, זה בסדר.

משה גפני: אני רוצה להסביר גם את מה שאומר חבר הכנסת מיקי לוי: אנחנו מכירים את הבעיות שיש לנו פה באופן קבוע.

משה גפני: יש דברים שהם לא מתקבלים על הדעת, זה גם לא יכול להיות, הייתם הולכים לבג"ץ או אפילו בלי זה.

משה גפני: יש דברים שהם דברים בסיסיים, יש לך בית ספר ביישוב, למשל, אני יכול להביא עוד דוגמאות.

משה גפני: אתה מקבל את התקציב הזה, אתה מקבל ברובד נמוך, אתה כרשות מקומית צריך להשלים.

משה גפני: אתה צריך להשלים פיתוח, אתה צריך להשלים כל מיני דברים, אתה צריך להשלים לפעמים מורים.

משה גפני: אם אתה אומר שאתה מקבל אפס, אפס – אין דבר כזה.

משה גפני: זה לא יכול להיות.

משה גפני: אתה לא מקבל את הדברים הבסיסיים שאתה חייב לקבל.

משה גפני: זה הנושא.

משה גפני: בסדר, אני איתך אני לא נגדך.

ג'בר חמוד: אדוני, אני עומד מאחורי כל מילה שאני אומר.

ג'בר חמוד: אם כבר לקחתם את משרד החינוך כשעיר לעזאזל.

משה גפני: כדוגמה.

ג'בר חמוד: אבל זה לא קורה רק במשרד החינוך.

ג'בר חמוד: התקצוב השוטף שלו בפדגוגיה התבסס על 959.

ג'בר חמוד: ואתם יכולים לשאול את הממונים על החינוך הדרוזי.

ג'בר חמוד: היתרות שהיו להם, החלטת הממשלה, שמו אותם כאילו בבסיס התקציב וזה במקום זה.

ג'בר חמוד: סופרים לנו כל שקל פעמיים.

משה גפני: הבנתי.

משה גפני: זאת טענה טובה.

ג'בר חמוד: סליחה אדוני, אני במקרה גם מורה למתמטיקה מעבר להיותי ראש מועצה.

ג'בר חמוד: משרד השיכון – אפס תקציב.

ג'בר חמוד: תבדקו כמה משרד השיכון תקצב בבסיס תקציבו ב-2020 את העדה הדרוזית.

מיקי לוי: זה אתה צודק.

ג'בר חמוד: גם בהחלטת ממשלה 4798, מה עשו פקידי הממשלה?

משה גפני: זה מובן.

ניר ברקת: מה שהוא אומר, שבמקום לשים את זה בשוטף, בבסיס התקציב, הם שמו בתוכניות.

ניר ברקת: ולכן כשאין תוכנית אין כסף.

חמד עמאר: אין כסף.

חמד עמאר: זה מה שצריך לשים.

משה גפני: זה ברור.

ג'בר חמוד: הרבה מאוד משרדי ממשלה, חקלאות לדוגמה וגם אחרים, אנחנו על אפס תקציב.

ג'בר חמוד: למה אדוני המפכ"ל לשעבר, מיקי, אתה יכול לבדוק את שנת 2020 שהסתיימה.

ג'בר חמוד: בואו תבדקו, תבקשו נתונים, כמה משרד החקלאות תקצב אותנו ב-2020?

ג'בר חמוד: כמה משרד השיכון תקצב אותנו בבסיס תקציבו?

ג'בר חמוד: כמה משרד החינוך?

משה גפני: על העדה הדרוזית בכלל.

ג'בר חמוד: על העדה הדרוזית בכלל.

ג'בר חמוד: חבר'ה, כל המשרדים התבססו על תקציב – אדוני, זה לא מה שחשוב, חשוב לי לצייר את התמונה של הרחוב הדרוזי.

ג'בר חמוד: כל הישובים שלנו נמצאים מבחינה סוציו אקונומית בדירוג נמוך.

ג'בר חמוד: אין לנו אזורי תעשיה, ההכנסה לנפש היא פחות מהישובים החרדים, אנחנו חברים, אנחנו שווים בתחום הזה.

ג'בר חמוד: ולכן אנחנו מתבססים אך ורק על ארנונה ביתית, כשהיא בצניחה לאור האבטלה והדברים שקורים ועל תוכניות חומש.

ג'בר חמוד: מה שקרה הוא שב-2020 ממשלת ישראל ואדון שר האוצר בכבודו ובעצמו אמר לי ולמנהיג הרוחני ולכל ראשי הרשויות: תוכנית החומש תאושר עד אוגוסט 2020 בסכום שלא יפחת מהסכום בהחלטה 959.

ג'בר חמוד: דבר זה לא קרה.

ג'בר חמוד: יש התחייבויות בכתב.

ג'בר חמוד: ולא רק זה – התוכניות מוכנות.

ג'בר חמוד: אמר לי סגן השר פטין מולא: מוכנות מזמן אצל כל משרדי הממשלה.

ג'בר חמוד: משרד ראש הממשלה, המשרד של סגן השר, משרד האוצר – כולם קיבלו את מה שיש פה אצלנו בתוכנית, ותכף האשם יתייחס.

ג'בר חמוד: עשינו עבודה מקצועית, מיפוי מדוקדק.

ג'בר חמוד: אם לא יהיה תקציב המשמעות היא קריסה.

ג'בר חמוד: בתוכנית 959 התחלנו בתכנון קרקע פרטית.

ג'בר חמוד: היום אתם שומעים בתקשורת: צווי הריסה בבית ג'ן, בדלית אל-כרמל, בעספיא, קנסות במאות אלפי שקלים.

ג'בר חמוד: התחלנו הליך של תכנון, אם לא יהיה תקציב המשכי לדבר הזה, המשמעות תהיה שהמתכננים יברחו.

ג'בר חמוד: וגם מה שהמדינה שמה, ניר, מה שהמדינה שמה – ירד לטמיון.

ג'בר חמוד: כאילו שאנחנו שורפים גם מה שנתנו.

ג'בר חמוד: ריבונו של עולם, בהרבה מאוד תחומים: מרכזי דירה, מרכזי צעירים, תחום החינוך הבלתי פורמאלי, עובדים שגויסו בעקבות החלטה 959, מאות עובדים יצטרכו ללכת הביתה.

ג'בר חמוד: ומה שהצגת חברת הכנסת ניר ברקת, ראש העיר לשעבר וסגן השר והחברים – אלה הנתונים האמתיים.

ג'בר חמוד: אגב, הם המקובלים על משרד ראש הממשלה וגם על האוצר, הם לא אומרים שזה לא נכון.

ג'בר חמוד: הם אומרים: אתם צודקים, אבל יש לנו בעיה.

ג'בר חמוד: יש יועצים משפטיים.

ג'בר חמוד: המשכי?

ג'בר חמוד: אנחנו המשכי.

ג'בר חמוד: אנחנו לא מבקשים שום דבר חוץ מהמשכי.

ג'בר חמוד: 959 המשכי.

ג'בר חמוד: הפכנו להיות בני ערובה של ארבע מערכות בחירות.

משה גפני: תודה רבה.

משה גפני: אני מבקש את משרד האוצר כדי שיגידו.

משה גפני: אחר כך אתן לראשי הרשויות שיבקשו.

פטין מולא: הערה קטנה, אם לא תהיה תוכנית בחודשים הקרובים, במערכת החינוך, במערכת הרווחה ובגיל הרך, יש לנו 850 עובדות, נשים – אם הם לא יקבלו תוכנית כפי שצריך, יאלצו לפטר אותן, וזה יעלה למדינה 600 מיליון שקלים עבור אבטלה.

ג'בר חמוד: אנחנו נפטר אותן.

פטין מולא: זה דבר נורא ואיום.

מיקי לוי: זה לא היה בבסיס התקציב.

פטין מולא: בדיוק.

חמד עמאר: לא היה בבסיס התקציב.

פטין מולא: אתה מבין כמה חמור העניין.

פטין מולא: 850 עובדות.

משה גפני: נורא ואיום.

משה גפני: מי נמצא ממשרד האוצר?

ג'בר חמוד: האוצר יכול לבוא עכשיו ולהגיד: זאת המסגרת לדרוזים - - - אין בעיה.

מיקי לוי: יש לנו מיליארד שקל תוספתי, שיתנו.

ג'בר חמוד: נכון.

ג'אבר עסאקלה: אבל בסופו של דבר - - - זו החלטה פוליטית.

משה גפני: שם ותפקיד, בבקשה.

יפתח עשהאל: יפתח עשאהל, רפרנט ועדת תקציבים.

יפתח עשהאל: הטענות שעלו הן טענות חשובות, הממשלה רואה חשיבות רבה לפיתוח הישובים הדרוזים.

יפתח עשהאל: אנחנו כן נמצאים תחת המגבלות של התקציב ההמשכי, לכן אנחנו לא יכולים לדבר על תוכנית חומש חדשה אלא אנחנו צריכים לדבר על החלטת ממשלה ייעודית לשנה הזו.

יפתח עשהאל: החלטת הממשלה במגבלות התקציב צריכה לכלול פעולות המשכיות ודחופות, כמו שהעלה ראש הפורום, פעולות שהמשיכו וימנעו פיטורין ויוכלו לאפשר את המשך התפקוד של הרשויות.

יפתח עשהאל: וזאת בסדרי גודל של החלטת הממשלה משנה שעברה.

משה גפני: אתה יכול בבקשה לדבר בעברית, לא ביידיש?

משה גפני: תשמע, מדובר על סדרי גודל של מה שנאמר פה קודם, שהם קיבלו רק 250 מיליון ושזה יביא לפיטורי עובדים, גם בחינוך, גם ברווחה, בכל הישובים הדרוזים והצ'רקסיים.

משה גפני: על כמה כסף אתם מדברים – לא על תוכנית חומש – על כמה אתם מדברים השנה?

משה גפני: ב-2021, כמה כסף הם יקבלו?

משה גפני: יש פה ראשי רשויות, הם רוצים לדעת איפה הם עומדים.

משה גפני: והתקציב ההמשכי והיועצים המשפטיים – לא שאני כל כך אוהב אותם – אני יודע מהם העמדות העקרוניות.

משה גפני: אי אפשר לעשות עכשיו תוכנית חומש, שיעשו את זה אחרי בחירות, בסדר.

משה גפני: אבל עכשיו, 2021, אנחנו כבר נמצאים בעיצומה של שנת התקציב הזאת.

משה גפני: מה עושים ראשי רשויות?

משה גפני: מפטרים עובדים, מפטרים עובדות, מה עושים?

חמד עמאר: הם גם סוחבים גרעון של 350 מיליון שקלים משנת 2020.

משה גפני: נכון.

משה גפני: נאמר פה, בבקשה.

פטין מולא: ואין להם גביה של ארנונה – כל המועצות סגורות.

יפתח עשהאל: מה שמאפשר לנו את התקציב ההמשכי זה להמשיך את הפעולות ההמשכיות והדחופות שהיו גם ב-2020 ובשנים קודמות, ובסדרי גודל כפי שהיה בהחלטת ממשלה בשנה שעברה.

משה גפני: לא הבנתי כלום.

חמד עמאר: גם אני.

משה גפני: כמה כסף?

פטין מולא: בכמה שקלים אתה מדבר?

פטין מולא: כמה כסף?

פטין מולא: בעברית פשוטה.

יפתח עשהאל: בהתאם למה שניתן שנה שעברה.

פטין מולא: 250 מיליון שקלים, זה מה שאני מבין ממך.

פטין מולא: תוריד מזה 23 מיליון שלא שילמתם במשרד השיכון, אז זה 220 מיליון שקלים.

פטין מולא: אתה חושב שזה יספיק?

פטין מולא: יספיק ל-194,000 תושבים?

חמד עמאר: אני רוצה לשמוע ממנו את הסכום.

משה גפני: תאמר בבקשה על איזה סדר גודל מדובר?

ג'אבר עסאקלה: זה להסעות בלבד הסכום הזה.

יפתח עשהאל: סדר הגודל הוא כמו שניתן שנה שעברה.

חמד עמאר: אני לא יודע מה ניתן שנה שעברה, תגיד לי סכום.

ניר ברקת: 230.

חמד עמאר: לא.

חמד עמאר: אני רוצה לשמוע אותו.

יפתח עשהאל: הסכום המדויק – צריך לסכום את החלטות הממשלה או החלטת הממשלה שניתנה – אני לא יודע להגיד, זה דבר שהשר נדרש להגיד, אני יכול להגיד שזה דומה למה שניתן שנה שעברה.

ניר ברקת: אתה יודע מה זה.

קריאה: אתה כן יודע מה זה.

ניר ברקת: נו, תגיד מה זה.

חמד עמאר: מה נעשה עם מה שניתן שנה שעברה?

יפתח עשהאל: שנה שעברה - - -

משה גפני: לא, לא.

משה גפני: אני אגיד לך מה ניתן שנה שעברה – בשנה שעברה להוציא 20 וכמה מיליון שקלים, ניתן 250 מיליון.

משה גפני: זאת אומרת אנחנו מדברים על בערך על 220 מיליון שקלים.

משה גפני: אי אפשר לנהל את הרשויות הדרוזיות והצ'רקסיות עם 220 מיליון שקלים.

משה גפני: אין מציאות כזאת.

משה גפני: אז להגיד: מה שניתן שנה שעברה ותקציב המשכי – צריך לקחת בחשבון את העובדים שצריכים להמשיך לעבוד, ואת השירותים שצריך להמשיך להינתן, אלו לא דברים חדשים.

ניר ברקת: וצמצום פערים כמו בתוכניות המשך אחרות.

משה גפני: כן.

ניר ברקת: כמו שהיה במגזר הערבי.

ניר ברקת: וכמו שהיה בכל מקום אחר המשך, וזה 1.1 מיליארד, זה לא 250.

משה גפני: נכון.

משה גפני: בבקשה.

יפתח עשהאל: אנחנו ממשיכים לעבוד עם משרד ראש הממשלה כדי להכין את החלטת הממשלה ולמנוע פיטורי עובדים.

פטין מולא: עם מי אתה עובד במשרד ראש הממשלה?

פטין מולא: יפתח, אני שואל אותך, עם מי אתה עובד במשרד הממשלה?

פטין מולא: יש לנו רשות ויש כאן יושב-ראש פורום, ויש את גלבוע שעמם ישבנו ותכננו והבאנו לכם שתי הצעות.

פטין מולא: הצעה לשנת 2021 והצעה עד לשנת 2024.

פטין מולא: לא נתתם לי תשובה.

פטין מולא: התשובה שנתתם היא: 113 מיליון תוספתי.

פטין מולא: זה מה שאתה רוצה?

פטין מולא: שאנחנו נתקיים מ-113 מיליון שקלים?

פטין מולא: 220 מיליון שאתה מדבר עליהם: 113 תוספתי ועוד 90 משרדי, נכון?

פטין מולא: תענה לי – כן או לא?

יפתח עשהאל: התוכנית שהוצגה לנו היא בהחלט תוכנית חשובה ואנחנו ממשיכים את העבודה איתה מול משרד ראש הממשלה.

יפתח עשהאל: בשל המגבלות של התקציב, אנחנו יכולים להתמקד בסדרי גודל של החלטה 4798 של 202 מיליון ש"ח.

יפתח עשהאל: ולהתמקד בפעולות - - - פעולות המשכיות והכרחיות.

ג'בר חמוד: לכמה זמן החלטה 4798 - - -

חמד עמאר: הייתה לשישה חודשים.

ג'בר חמוד: תקשיב, אדוני היושב-ראש, תראה מה עשה משרד האוצר: באו אלינו, הביאו את כל ההנהגה של העדה אצל ראש הממשלה, עם שר האוצר ישראל כץ, ואמרו: קבלו עכשיו 250, תוך התחייבות כתובה שאנחנו נשלים לכם עבור 2020 עד אוגוסט.

ג'בר חמוד: השר צחי הנגבי אמר שזה אקמול.

ג'בר חמוד: הרצחת וגם ירשת?

ג'בר חמוד: לא רק שלא השלימו לנו לשנת 2020, הוא גם לוקח את זה עכשיו כמודל.

ג'בר חמוד: מודל לתקצוב לכל החיים.

ג'בר חמוד: הוא חושב שמה שבשנת 2020 ימשיך בשנת 2021.

ג'בר חמוד: אני לא מבין את זה, זה פשוט לא יאמן.

משה גפני: תודה.

משה גפני: הבנו, זה בסדר, אנחנו עכשיו מתחילים לחזור על עצמנו.

משה גפני: האשם חסין, ממלא מקום מנכ"ל.

משה גפני: בבקשה.

האשם חסין: אני מנכ"ל הרשות לפיתוח חברתי וכלכלי.

האשם חסין: אני לא רוצה לחזור על ההיסטוריה.

האשם חסין: הצגנו שתי תוכניות, אחת לחמש שנים ואחת לשנה אחת.

האשם חסין: הבחור הזה מהאוצר לא היה איתנו שנה שעברה, החלטה 4798 הייתה אמורה להיות מספר חודשים בלבד, כתוב בהחלטה: עד אישור תקציב המדינה.

האשם חסין: ואז היינו אמורים להשלים את תוכנית החומש.

האשם חסין: כמו שנאמר כאן, כרגע הרשויות במינוס של מאות מיליונים עוד משנה שעברה.

האשם חסין: יש כאן כמה תופעות שאנחנו צריכים לקחת בחשבון.

האשם חסין: עשינו ספירה בימים האחרונים, אנחנו מדברים על כמעט 900 עובדים שרובן נשים, שילכו לאבטלה באזור מוכה אבטלה.

האשם חסין: אין להם מקום אחר לעבוד בו.

האשם חסין: הרבה ילדים ילכו הביתה, 14 מרכזים לגיל הרך, שלא היו קיימים במגזר הדרוזי ונצטרך לסגור אותם.

האשם חסין: אנחנו על פתח של מהלכים יפים מאוד שהביאו לתוצאות יפות במגזר הדרוזי בחמש השנים האחרונות ונאלץ לעצור אותם.

האשם חסין: יש כאן מצב של קריסה.

האשם חסין: אני לא מצליח להירדם בלילה בגלל המצב הזה, בגלל מה שאנחנו רואים.

האשם חסין: לגבי מה שאומר הבחור מהאוצר: הוא מדבר על 113 מיליון תוספתי ותביאו 100 מיליון מהמשרדים.

האשם חסין: כולנו יודעים מה מצב המשרדים היום – אני גם מנכ"ל בתפקידי השני, כמנכ"ל משרד ממשלתי ראיתי את ההוראות של החשב הכללי.

האשם חסין: ראיתי את ההוראות של אגף התקציבים.

האשם חסין: אין משרד שיכול לשים היום את הכסף.

האשם חסין: מה שאמר ג'בר חמוד יושב-ראש הפורום, על משרד השיכון זה נכון.

האשם חסין: אתמול דיברתי עם משרד השיכון, התקציב שלהם למגזר הדרוזי בשנת 2021 הוא אפס.

האשם חסין: אין להם שקל.

פטין מולא: גם מיסים אפס.

האשם חסין: גם מה שהתחייבו עליו ואומרים לי אתמול במשרד השיכון – מה שהתחייבו עליו בשנה שעברה - - -

ג'בר חמוד: עבדו עליהם.

ג'בר חמוד: זה חשוב, תגיד להם מה - - - בין האוצר לשיכון.

ג'בר חמוד: תעבדו עליהם.

האשם חסין: גם מה שהתחייבו עליו, הוא אומר לי: לא אתן למגזר הדרוזי עד שלא יאושר תקציב המדינה.

האשם חסין: זה אומר שמה שנקבע לשנה שעברה יקבלו אותו בשנה הבאה.

האשם חסין: ובינתיים - - -

פטין מולא: ונתתם 7.5 מיליון, העברת לשיכון 7.5 מיליון על מנת לסגור את נושא הגיל הרך.

פטין מולא: נכון?

פטין מולא: העברנו מהחלטה 4978.

פטין מולא: מתקציב אחר.

משה גפני: רבותי, אנחנו צריכים לסיים את הדיון.

משה גפני: בבקשה.

האשם חסין: לגבי החינוך, הממונה על החינוך דיברה איתי לפני יומיים.

האשם חסין: היא בוכה, היא אומרת: האשם, אין לי כסף לתת לתגבור לבגרות, אין לי כסף לתת לפסיכומטרי, אין לי כסף לשום דבר.

האשם חסין: מה שיש להם בבסיס, נכון, מה שהם מקבלים הם מקבלים.

האשם חסין: אבל משרדי הממשלה מתבססים על תוכנית החומש.

חמד עמאר: אני חייב משפט אחד אדוני היושב-ראש.

האשם חסין: עשינו בשנה האחרונה מחקר יחד עם חברת KPMG הבינלאומית על המגזר הדרוזי.

האשם חסין: נפרסם את התוצאות אוטוטו.

האשם חסין: זה יהיה מזעזע מאוד.

האשם חסין: אין מצב שהרשויות האלה יוכלו לעמוד על הרגליים עוד שנה.

משה גפני: הבנו.

משה גפני: כן ינון, בבקשה.

ינון אזולאי: בקצרה, כולנו במאבק הזה, לחזק את הישובים הדרוזים.

ינון אזולאי: לא פעם ביקרתי ואני מבקר ויודע ומכיר את ראשי הרשויות.

ינון אזולאי: מכיר את השייח'.

ינון אזולאי: אנחנו מכירים את המצוקה, אבל צריך להבין באיזה מצוקה הם נמצאים: יש כ-14 מועצות, ומתוכם אחת ממונה ו-12 מועצות עם חשב מלווה.

ינון אזולאי: תבינו את המצב שהם נמצאים.

ינון אזולאי: מביאים אותם למצב של להיות עם חשב מלווה.

ינון אזולאי: אחר כך יעברו כולם להיות עם ועדות ממונות.

ינון אזולאי: אנחנו יודעים שהמגזר הדרוזי, רובו, 98% נשארים בישוב.

ינון אזולאי: הם מתחתנים, גדלים ותמיד ההורים נותנים לבן שלהם את הדירה מעל, ואם זה הבת, אז היא הולכת לחתן.

ינון אזולאי: אנחנו מכירים את זה.

ינון אזולאי: יש שם אוכלוסייה כל כך צפופה בצורה שגם התשתיות כבר לא מתאימות לשם.

ינון אזולאי: מה הם מבקשים?

ינון אזולאי: אנחנו רוצים לחיות, זה מה שהם אומרים.

ינון אזולאי: אני מסתכל על התוכניות שהם ביקשו, דברים מינימליים.

ינון אזולאי: הרי היום אנחנו מחפשים, בכלל במגזר הערבי על הפשיעה, ממה מגיעה הפשיעה?

ינון אזולאי: אם אתה לא נותן להם את הרווחה, את החינוך שלהם, הפשיעה מגיעה מהר מאוד.

ינון אזולאי: ואני חושב שהקריאה שצריכה להיות מפה, מהוועדה, זה פשוט לקחת ולשמוע אותם ולתקצב אותם כמו שעשו לפי תוכניות החומש שעשו.

ינון אזולאי: זהו.

משה גפני: תודה.

משה גפני: חמד, רצית לומר משפט.

משה גפני: ראשי רשויות, אתן גם לכם.

חמד עמאר: תן להם, אני אחריהם.

משה גפני: בבקשה, רק תאמר שם ותפקיד.

יאסר גדבאן: יאסר גדבאן, ראש המועצה המקומית כיסרא-סמיע, כבוד יושב-ראש הוועדה, חבר הכנסת גפני.

יאסר גדבאן: אני לא רוצה להרחיב מעבר למה שאמר יושב-ראש הפורום.

יאסר גדבאן: חברים, אני מודה לכל אחד ואחד על הרצון לתמוך ולעזור.

יאסר גדבאן: כבוד יושב-ראש הוועדה, אתמול בלילה שמעתי את הנאום שלך בכנסת.

יאסר גדבאן: איך אישה בבני ברק התקשרה אליך ואיך נקרעת מבפנים ואמרת על דוכן הכנסת: אני כאן לשרת את אותו ילד עם האיקס על הגב מבני ברק.

משה גפני: כמה פעמים שמעת את הנאום הזה?

יאסר גדבאן: שמעתי ולא יכולתי לישון.

יאסר גדבאן: לא יכולתי לישון, ולמה?

יאסר גדבאן: מתוך הדאגה שלך, מתוך האכפתיות, אני לא צריך להגיד לך – יש לנו הרבה תושבים, הרבה אימהות, כולם בוכים.

יאסר גדבאן: מה נשאר לנו לעשות, לבכות?

יאסר גדבאן: להתחנן?

יאסר גדבאן: חברים, יש לנו בעיה רצינית מאוד.

יאסר גדבאן: תעזרו לנו גם אתם.

יאסר גדבאן: קיבלנו הרבה הבטחות, קיבלנו הרבה מכתבים – שום דבר לא זז.

יאסר גדבאן: אנחנו על סף קריסה.

יאסר גדבאן: חברים, צריך שמישהו יתעורר.

יאסר גדבאן: אדוני, אני מבקש – אל תתנו לאימהות שלנו לבכות.

יאסר גדבאן: אנחנו מתחננים.

יאסר גדבאן: מה אנחנו צריכים לעשות, לבכות?

יאסר גדבאן: כולכם מדברים באותה שפה.

יאסר גדבאן: כולכם מכירים את הצורך.

יאסר גדבאן: ריבונו של עולם.

יאסר גדבאן: האוצר משקר.

יאסר גדבאן: אותו ילד, אתמול הוחלף.

ג'אבר עסאקלה: לא ראינו - - -

יאסר גדבאן: מה הוא יודע על העדה הדרוזית.

יאסר גדבאן: הגיע הזמן שמישהו יתעורר.

יאסר גדבאן: ואני חושב שבכיסא שלך, הניסיון והידע יכול לתרום המון.

יאסר גדבאן: בבקשה מכם, תעזרו לנו להתמודד עם הבעיות שיש לנו.

יאסר גדבאן: תודה.

משה גפני: תודה רבה, עו"ד ראדי נג'ם.

ג'אבר עסאקלה: הניסיון של שר האוצר הוא פג תוקף.

ג'אבר עסאקלה: זה אחריות של שר האוצר.

ראדי נג'ם: צוהריים טובים לכולם.

ראדי נג'ם: אני מברך על עצם קיום הדיון החשוב הזה.

ראדי נג'ם: מה המשמעות של החוסר בתקציב החומש: אין מענה בתשתיות, ניקוז פורץ לכבישים, ביוב עולה על הדרכים.

ראדי נג'ם: האם כבודו יפתח, אתה מוכן בתקופת נגיף הקורונה למצב כזה?

ראדי נג'ם: אין תכנון, כבישים לא בטיחותיים, והפחד שלי הוא על העובדים.

ראדי נג'ם: דיברו חברי שהם הולכים לפטר.

ראדי נג'ם: אני פוחד שנהפוך לשכונות סלמס.

ראדי נג'ם: ואנחנו לא רוצים להיות שם.

ראדי נג'ם: בשורה התחתונה – התושבים סובלים.

ראדי נג'ם: כולם נהנים והתושבים שלנו סובלים.

ראדי נג'ם: אין לנו מענה לתת לתושבים.

ראדי נג'ם: כלום.

ראדי נג'ם: אין לנו מענה.

ראדי נג'ם: עכשיו אני מתמודד בישוב בית ג'ן עם זרימות ביוב בכבישים, עם ניקוז גולש לתוך הבתים ואין לי מענה.

ראדי נג'ם: מה אני יכול להגיד לאזרח?

ראדי נג'ם: תודה רבה.

משה גפני: תודה רבה, חמד – אתה רוצה להגיד משפט?

חמד עמאר: רק משפט אחד: אני מודה לכל מי שביקש את הדיון, אבל כאן צריכה להיות החלטה פוליטית.

חמד עמאר: הרי ראש הממשלה ושר האוצר יכולים היו לחסוך מאיתנו את כל הדיון הזה, בהחלטה קטנה שלהם, להגיד שאנחנו בתקציב המשכי ולאשר את הכסף.

חמד עמאר: לא צריך דיון, לא צריך לצעוק על פקיד שהוא לא מחליט, הוא מקבל הוראות מהממונים עליו, מהשרים.

חמד עמאר: אנחנו רגילים כאן, ואני שומע את חברי הכנסת צועקים על פקיד שנותן נתונים.

חמד עמאר: אני מעולם לא צעקתי עליהם, כי הם מקבלים הוראות מהשרים שלהם.

חמד עמאר: ראש הממשלה צריך להיכנס לתמונה, שר האוצר, לאשר את ההתקציב ההמשכי, להעביר 950 מיליון שקלים לשנת 2021.

חמד עמאר: זה מה שצריך לעשות.

משה גפני: תודה רבה.

משה גפני: אדוני סגן השר, אני נותן לך להשלים.

אוסאמה סעדי: גפני, גם אני רוצה משפט.

משה גפני: אתם רוצים גם?

מיקי לוי: - - - דיברנו.

פטין מולא: בכל הדיון הזה לא דיברתם, מיקי?

משה גפני: אוסמה, בבקשה בקצרה.

משה גפני: ואחרי זה מיקי לוי.

אוסאמה סעדי: בקצרה.

אוסאמה סעדי: אדוני היושב-ראש, קודם כל אני מברך את ראשי המועצות, ראש הפורום וראש מועצת כיסרא-סמיע, ג'בר חמוד ויאסר גאדבן, אנחנו תומכים במאבק שלכם.

אוסאמה סעדי: זה לא רק ראשי הרשויות הדרוזיות, אני מדבר על כלל ראשי המועצות הערביות וכלל המועצות בישראל.

אוסאמה סעדי: בעקבות מצב הקורונה, יש מצב כלכלי בכל השלטון המקומי, אבל בעיקר מי שסובל הכי קשה אלו הרשויות הערביות, לרבות הרשויות הדרוזיות.

אוסאמה סעדי: ואנחנו שומעים את המצוקה שלהם.

אוסאמה סעדי: לצערנו הממשלה הזאת לא מבינה אלא את שפת הכוח.

אוסאמה סעדי: ואיך שהיום בבוקר, אחרי המאבק של בתי החולים הציבוריים, כשכבר באו מנהלי בתי חולים ושבתו כאן והפגינו.

אוסאמה סעדי: עד שהגיעו למצב שלא יקבלו חולים – פתאום הגיע האוצר ונתן להם כ-960 מיליון שקלים.

אוסאמה סעדי: ומה שמגיע לכם זה בזכות ולא בחסד.

אוסאמה סעדי: וזה מגיע ואין שום סיבה לעכב תקציבים.

אוסאמה סעדי: אנחנו יודעים כמה אתם עומדים במאבק מול הקורונה; חוק קמיניץ; כל חוקי התכנון והבנייה גם בישובים שלנו.

אוסאמה סעדי: ולכן זה חשוב מאוד, והמאבק שלכם צודק ואנחנו תומכים מאוד במאבק זה.

אוסאמה סעדי: ונמשיך להיאבק פה וגם ציבורית על מנת שתקבלו את מה שמגיע לכם.

משה גפני: תודה.

משה גפני: מיקי, בבקשה.

מיקי לוי: אני תשע שנים יושב איתך, למדתי משהו – עזוב אותך מהפקידים, אתה צריך טלפון לשר האוצר ולראש הממשלה.

מיקי לוי: 900 מיליון שקלים – בלי זה לא יזוז שום דבר.

ניר ברקת: מיליארד.

מיקי לוי: כמה?

ניר ברקת: 950 ועוד 150, זה 1.1 מיליארד שקלים.

מיקי לוי: 1.1 מיליארד שקלים או כמה שיש בבסיס החשבון הזה.

מיקי לוי: בלי זה, זה לא יזוז שום דבר.

מיקי לוי: לא ראש אגף התקציבים, אין לו את היכולת, אין לו מאיפה.

מיקי לוי: הוא צריך לקבל הוראה.

מיקי לוי: נקודה.

משה גפני: אבל יש פה משהו משונה, אני אומר לך.

ינון אזולאי: הרב גפני - - -

מיקי לוי: נכון, יש פה משהו משונה.

מיקי לוי: כל המדינה משונה.

ינון אזולאי: הרב גפני, הוא אלוף.

ינון אזולאי: איך הוא הפיל את זה עליך, זה משהו - - -

משה גפני: לא, לא, תכף.

משה גפני: בבקשה, אדוני סגן השר.

פטין מולא: הגענו לפה ואני שומע הרבה הצעות.

פטין מולא: לפני שתקבל החלטה כבוד היושב-ראש, אני מציע אולי עוד הלילה, ליזום פגישה עם ראש הממשלה, עם שר האוצר, עם הפורום ועם הרשות ונגיע להחלטה.

פטין מולא: לא יעלה על הדעת שיום ראשון בבוקר נקום עם המצב שיש לנו.

פטין מולא: זה לא ניתן לדיחוי.

משה גפני: טוב.

משה גפני: אני אומר כך: אנחנו נמצאים בתקופה מאוד קשה בכל המגזרים.

משה גפני: זה לא רק בדרוזים ובצ'רקסים, זה בכל המגזרים, אנחנו מכירים את העניין הזה עם התירוצים של התקציב ההמשכי ועם התירוצים של היועצים המשפטיים.

משה גפני: אני מבקש, יש סגן שר במשרד ראש הממשלה, יש את מנהל הרשות ואת היושב-ראש של הפורום של הדרוזים והצ'רקסים.

משה גפני: לדעתי ראש הממשלה ושר האוצר לא יודעים על הבעיה הזאת.

משה גפני: זאת בעיה שהפכה להיות בלתי נסבלת מבחינת התקציב ההמשכי.

חמד עמאר: הם יודעים.

משה גפני: יכול להיות.

חמד עמאר: הם יודעים כי הייתה וועדה.

משה גפני: מה אכפת לך שאני מסנגר עליהם.

משה גפני: אז בסדר, הם יודעים.

משה גפני: אני הולך לדבר עם שר האוצר על העניין.

משה גפני: אני מניח שהוא ישיב את פנינו ריקם.

משה גפני: אני מבקש שהפורום הזה, שיבקש את הפגישה הזאת, אני אבקש גם כן.

משה גפני: אנחנו צריכים להעלות את העניין הזה, להציף אותו, שידעו שיש בעיה של עובדים שיפוטרו, של מערכת של שירותים מינימליים שצריך ברשויות האלה.

משה גפני: אנחנו לא מבקשים עכשיו תוכנית חומש, אנחנו יודעים שזה לא העיתוי, בגלל שיבוא היועץ המשפטי לממשלה ויגיד: לא עושים תוכנית חומש, זה כלכלת בחירות.

משה גפני: אבל צריך לעשות את הדברים ההמשכיים שצריך לעשות עכשיו.

משה גפני: אדבר עם שר האוצר, אני מבקש שנהיה בקשר ונראה איך אנחנו מתקדמים עם העניין הזה.

משה גפני: אתה סגן שר במשרד הממשלה, אני הייתי הולך והופך שולחן.

משה גפני: אני לא מסכים לדבר הזה.

קריאה: - - -

משה גפני: רגע, רגע.

פטין מולא: לא, לא, לא, שלא תזלזל.

פטין מולא: אני אומר לך אל תזלזל, הבעיה היא לא ראש הממשלה ולא שר האוצר, הבעיה היא עם האנשים האלו.

פטין מולא: האיש הזה לא - - -

חמד עמאר: חבר'ה, אלה פקידים שמקבלים הוראות.

חמד עמאר: סגן שר האוצר לשעבר - - -

פטין מולא: - - -

ג'אבר עסאקלה: - - -

משה גפני: אני מכיר את העניין.

משה גפני: אני לא אומר את זה - - - אני חלק מהעניין הזה, אני מכיר את זה על אלף ואחד דברים.

משה גפני: זה היה אותו דבר עם בתי החולים מה שעלה פה קודם.

משה גפני: זה עולה כל הזמן.

משה גפני: יש בעיות בגלל הסיפורים האלה, פקידי משרד האוצר, בצדק מבחינתם, הם אומרים: בואו נשמור את הכסף, נראה מה שיקרה.

משה גפני: לנו אסור לאפשר את זה.

משה גפני: ולכן אני אומר שגם בתפקידך, וגם בתפקידי, גם בתפקידים האלה, אני מבקש לבקש את הפגישה הזאת, לדבר עם שר האוצר, לדבר עם ראש הממשלה.

משה גפני: אני אעשה את זה.

משה גפני: זה לא יכול להימשך בגלל שהרשויות יקרסו והתוצאה תהיה חמורה.

ניר ברקת: רק שניה, אני רוצה להציע הצעה נוספת, משהו קטן וחשוב.

ניר ברקת: צריך להבהיר להם, זה צריך להיות כסף תוספתי, לא מהמשרדים.

ניר ברקת: ואם יש בעיית תקציב, אני רוצה להציע, שאם זה יגיע לממשלה ולכנסת, להוסיף תוספת של כסף, אין לי ספק שזה עובר חלק.

ניר ברקת: קואליציה ואופוזיציה.

קריאה: נכון.

ניר ברקת: לכן הם מקסימום יביאו חבילה.

משה גפני: נכון מאוד.

חמד עמאר: אנחנו תומכים.

משה גפני: תודה לכולם, הישיבה נעולה.